3 Samuele o ne simolola go “direla Jehofa” a sa ntse a le monnye. (1 Sam. 3:1) Letsatsi lengwe fa Samuele a sena go robala, go ne ga direga sengwe se se sa tlwaelegang.* (Bala 1 Samuele 3:2-10.) O ne a utlwa mongwe a mmitsa. O ne a akanya gore o bidiwa ke Moperesiti yo Mogolo e bong Eli, ka jalo, o ne a ya kwa go ene a bo a re: “Ke fano, gonne o mpiditse.” Eli o ne a re ga a ise a mmitse. Samuele o ne a ya kwa go Eli makgetlo a le mararo, mme Eli o ile a lemoga gore Jehofa ke ene a neng a bitsa Samuele. Eli o ne a bolelela Samuele gore a arabe a reng mme o ne a dira jalo. Ke eng fa Jehofa a ne a sa bolelele Samuele gore ke ene a mmitsang? Baebele ga e tlhalose, mme dilo tse di ileng tsa direga di bontsha gore Jehofa o ne a akanyetsa Samuele. Re raya jang?